title: Komisjoni rakendusmäärus (EL) 2018/604, 18. aprill 2018, millega muudetakse rakendusmäärust (EL) 2015/2447 seoses menetluseeskirjadega, et hõlpsamini määrata kauba sooduspäritolu liidus, ning tunnistatakse kehtetuks määrused (EMÜ) nr 3510/80 ja (EÜ) nr 209/2005

text:
               20.4.2018

               ET

               Euroopa Liidu Teataja

               L 101/22

         KOMISJONI RAKENDUSMÄÄRUS (EL) 2018/604,
   18. aprill 2018,
   millega muudetakse rakendusmäärust (EL) 2015/2447 seoses menetluseeskirjadega, et hõlpsamini määrata kauba sooduspäritolu liidus, ning tunnistatakse kehtetuks määrused (EMÜ) nr 3510/80 ja (EÜ) nr 209/2005
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik (1), eriti selle artikli 66 punkti a,
   ning arvestades järgmist:

               (1)

               Komisjoni rakendusmääruses (EL) 2015/2447 (2) on muu hulgas sätestatud menetluseeskirjad, millele on osutatud määruse (EL) nr 952/2013 (edaspidi „tolliseadustiku määrus“) artikli 64 lõikes 1, et hõlbustada kauba sooduspäritolu määramist.

               (2)

               Rakendusmääruse (EL) 2015/2447 artikli 68 lõike 1 viimases lauses on praegu osutatud, et kõnealuse määruse 2. jao 2.–9. alajagu, milles käsitletakse liidu üldise soodustuste süsteemi raames kohaldatavaid päritolureegleid, kohaldatakse mutatis mutandis. Samas käsitlevad üksnes mõned nende alajagude sätted eksportijate registreerimist väljaspool liidu üldiste tariifsete soodustuste kava. Seepärast on vaja neid sätteid täpsustada. Kuna komisjoni kohustus tagada kolmandale riigile, kellega liit on kehtestanud sooduskorra, registreeritud eksportija koostatud päritoludokumendi õigsuses veendumise eest vastutavate tolliasutuste aadressid, tuleneb igal juhul asjaomase sooduskorra kohta kehtivatest sätetest ja seetõttu ei pea seda rakendusmääruses (EL) 2015/2447 enam sätestama. Rakendusmääruses (EL) 2015/2447 esitatud üleminekusäte, mille alusel võib liidus registreerimata, kuid heakskiidetud eksportija ajutiselt täita päritoludokumendi, on iganenud ja tuleks seepärast määrusest välja jätta. Lihtsustamise ja sooduskorraga ühtsuse tagamise huvides tuleks väikesaadetised, mida ei impordita kaubanduslikul eesmärgil, vabastada päritoludokumendi esitamise nõudest, kui selline vabastus on lubatud, kuid sooduskorraga ei ole seda otseselt ette nähtud. Pidades silmas asjaolu, et eksportija identifitseerimiseks on olemas muid võimalusi ja et liidus ei taga allkiri päritoludokumendi õiguslikku staatust, ei peaks eksportijatelt nõudma sellise dokumendi allkirjastamist, kui see on lubatud, kuid sooduskorraga ei ole seda otseselt ette nähtud.

               (3)

               Rakendusmääruse (EL) 2015/2447 artiklis 69 sätestatud eeskirju väljaspool liidu üldiste tariifsete soodustuste kava välja antud või koostatud sooduspäritolutõendite asendamise kohta tuleks kohaldada päritoludokumentide suhtes üldisemalt. Peale selle tuleks täpsustada, mis vormis tuleks päritolu tõendav asendusdokument välja anda või koostada.

               (4)

               Tuleks sätestada eeskirjad eesmärgiga hõlbustada sooduspäritoluga kaubast töödeldud toodete sooduspäritolu määramist liidus. Kuna selliste eeskirjade eesmärk on vältida ettevõtjate jaoks kahjulikke või soovimatuid tagajärgi, mis tulenevad sellest, et tolliseadustikus on ühendatud tollikontrolli all töötlemise protseduur seestöötlemisprotseduuriga, tuleks neid eeskirju kohaldada tagasiulatuvalt alates tolliseadustiku kohaldamise kuupäevast.

               (5)

               Rakendusmääruse (EL) 2015/2447 artikli 80 lõikes 2 peaks olema viide uuele lisale 22-06A, mis sisaldab taotlusvormi, mida liikmesriikide eksportijad peavad kasutama REX-süsteemis registreerimisel; seega jääb lisa 22-06 üldise soodustuste süsteemi soodustatud riikide eksportijate jaoks. Sellest tulenevalt tuleb rakendusmäärusesse (EL) 2015/2447 lisada uus lisa 22-06A ja kõnealuse määruse lisa 22-06 tuleks vastavalt muuta. Samuti tuleks uue lisa 22-06A lisamise tõttu muuta rakendusmääruse (EL) 2015/2447 artikleid 82, 83 ja 86. Pidades silmas asjaolu, et eksportija identifitseerimiseks on olemas muid võimalusi ja et liidus ei taga allkiri dokumendi õiguslikku staatust, ei peaks eksportijatelt nõudma rakendusmääruse (EL) 2015/2447 artiklis 92 osutatud päritolukinnituse allkirjastamist. Kõnealuse artikli lõikeid 1, 2 ja 3 tuleks kohaldada mutatis mutandis selliste päritolukinnituste suhtes, mille liidu eksportijad on koostanud mitte üksnes komisjoni delegeeritud määruse (EL) 2015/2446 (3) artiklis 53 osutatud kahepoolse kumulatsiooni korral, vaid ka selleks, et deklareerida sellise kauba päritolu, mida eksporditakse Norra, Šveitsi või Türgi üldiste tariifsete soodustuste kava raames soodustatud riiki, pidades silmas liidust pärit materjalide kumulatsiooni. Seetõttu tuleks rakendusmääruse (EL) 2015/2447 artiklit 92 vastavalt muuta.

               (6)

               Rakendusmääruse (EL) 2015/2447 lisa 22-07 tuleks muuta, et täpsustada tähist, mille eksportija peab märkima juhul, kui päritolukinnitus käib Ceutast ja Melillast pärit toodete kohta. Samuti tuleks seda muuta nii, et kui päritolukinnitus on seotud liidust pärinevate toodetega, peab eksportija märkima päritolu tähisega „EU“.

               (7)

               Komisjoni määrus (EMÜ) nr 3510/80 (4) on iganenud, kuna seal sätestatu on asendatud delegeeritud määruse (EL) 2015/2446 ja rakendusmääruse (EL) 2015/2447 sätetega. Seetõttu tuleks see õiguskindluse ja läbipaistvuse huvides kehtetuks tunnistada.

               (8)

               Komisjoni määrusega (EÜ) nr 209/2005 (5) on lubatud erandid seoses nõukogu määruses (EÜ) nr 1541/98 (6) sätestatud kohustusega esitada päritolutõend kombineeritud nomenklatuuri XI jao alla kuuluvate tekstiiltoodete kohta. Määrus (EÜ) nr 1541/98 on tunnistatud kehtetuks Euroopa Parlamendi ja nõukogu määrusega (EL) nr 955/2011 (7). Seega on määrus (EÜ) nr 209/2005 iganenud ning tuleks õiguskindluse ja läbipaistvuse huvides kehtetuks tunnistada.

               (9)

               Käesoleva määrusega ette nähtud meetmed on kooskõlas tolliseadustiku komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärust (EL) 2015/2447 muudetakse järgmiselt:

               1)

               artiklit 68 muudetakse järgmiselt:

                           a)

                           lõike 1 viimane lause asendatakse järgmisega:
                           „Käesoleva määruse artikleid 80, 82, 83, 84, 86, 87, 89 ja 91 kohaldatakse mutatis mutandis.“;

                           b)

                           lõike 2 esimeses lauses asendatakse sõnad „artikleid 10 ja 15“ sõnadega „artikli 10 lõiget 1 ja artiklit 15“;

                           c)

                           lõiked 3 ja 5 jäetakse välja;

                           d)

                           lisatakse uued lõiked 6 ja 7:
                           „6.   Kui sooduskorra kohaselt võib liit anda päritolustaatusega toodete puhul vabastuse päritoludokumendi esitamisest, kohaldatakse seda vabastust artiklis 103 sätestatud tingimustel seni, kuni neid tingimusi ei ole ette nähtud asjaomase sooduskorraga.
                           7.   Kui sooduskorra kohaselt võib liit loobuda nõudest, et eksportija peab esitama allkirjastatud päritoludokumendi, siis allkirja ei nõuta.“;

               2)

               artikkel 69 asendatakse järgmisega:
               „Artikkel 69
               Väljaspool liidu üldiste tariifsete soodustuste kava väljaantud või koostatud päritoludokumentide asendamine
               (tolliseadustiku artikli 64 lõige 1)
               1.   Kui päritolustaatusega tooted, mis on hõlmatud päritoludokumendiga, mis on eelnevalt välja antud või koostatud tolliseadustiku artikli 56 lõike 2 punktis d või e osutatud tariifse soodusmeetme jaoks, mis ei ole liidu üldiste tariifsete soodustuste kava, ei ole veel lubatud vabasse ringlusse ja suunatakse liidu mõne tolliasutuse järelevalve alla, võib esialgse päritoludokumendi asendada ühe või mitme asendava päritoludokumendiga, et saata kõik need tooted või osa neist mujale liitu.
               2.   Lõikes 1 osutatud asendava päritoludokumendi, mis on koostatud mutatis mutandis kooskõlas lisa 22–20 artikliga 101, võib välja anda või koostada esialgse päritoludokumendiga samasuguses vormis või asendava päritoludokumendi vormis üks järgmistest:

                           a)

                           liidus heakskiidetud või registreeritud ja kaupa edasi saatev eksportija;

                           b)

                           kauba edasisaatja liidus, kui algses jaotatavas saadetises sisalduvate päritolustaatusega toodete koguväärtus ei ületa kohaldatavat väärtuse piirmäära;

                           c)

                           kauba edasisaatja liidus, kui algses jaotatavas saadetises sisalduvate päritolustaatusega toodete koguväärtus ületab kohaldatavat väärtuse piirmäära ja kui kauba edasisaatja lisab asendavale päritoludokumendile esialgse päritoludokumendi koopia.

                     Kui esialgset päritoludokumenti ei ole võimalik asendada kooskõlas esimese lõiguga, võib tolliasutus, kelle järelevalve alla kaup on suunatud, välja anda või koostada lõikes 1 osutatud asendava päritoludokumendi liikumissertifikaadi EUR.1 vormis.
               3.   Kui asendav päritoludokument on liikumissertifikaat EUR.1, teeb liikumissertifikaadi EUR.1 asendussertifikaadi välja andnud tolliasutus kinnituse sertifikaadi lahtrisse 11. Sertifikaadi lahtri 4 üksikasjad päritoluriigi kohta peavad olema samad, mis esialgsel päritoludokumendil. Lahtri 12 allkirjastab kauba edasisaatja. Lahtri 12 heauskselt allkirjastanud edasisaatja ei vastuta esialgsele päritoludokumendile märgitud üksikasjade õigsuse eest.
               Tolliasutus, kellelt taotletakse liikumissertifikaadi EUR.1 asendussertifikaadi väljaandmist, märgib esialgsele päritoludokumendile või selle manusesse edasisaadetavate toodete kaalu, arvu, laadi ja sihtriigi ning vastava asendussertifikaadi või -sertifikaatide seerianumbrid. Ta säilitab esialgset päritoludokumenti vähemalt kolm aastat.“;

               3)

               lisatakse artikkel 69a:
               „Artikkel 69a
               Sooduspäritolustaatusega kaubast töödeldud toodete sooduspäritolu
               (tolliseadustiku artikli 64 lõige 1)
               1.   Kui liiduväline kaup, millel on sooduspäritolustaatus liidu ja kolmandate riikide vahelise sooduskorra raames, suunatakse seestöötlemisprotseduurile, on selle protseduuriga saadud töödeldud toodetel vabasse ringlusse lubamisel samasugune sooduspäritolustaatus nagu kõnealusel kaubal.
               2.   Lõiget 1 ei kohaldata ühelgi järgmisel juhul:

                           a)

                           töötlemine hõlmab ka liiduvälist kaupa, millele ei ole osutatud lõikes 1, sealhulgas kaupa, millel on sooduspäritolustaatus mõne muu sooduskorra alusel;

                           b)

                           töödeldud tooted on saadud tolliseadustiku artiklis 223 osutatud samaväärsest kaubast;

                           c)

                           toll on andnud kauba ajutise reeksportimise loa selle edasiseks töötlemiseks kooskõlas tolliseadustiku artikliga 258.

                     3.   Lõike 1 kohaldamisel käsitatakse seestöötlemisprotseduurile suunatud kauba kohta välja antud või koostatud päritoludokumenti töödeldud toodete kohta välja antud või koostatud päritoludokumendina.“;

               4)

               artikli 80 lõige 2 asendatakse järgmisega:
               „2.   Soodustatud riikide pädevad asutused annavad viivitamata pärast lisas 22-06 osutatud täieliku taotluse saamist eksportijale registreeritud eksportija numbri ning sisestavad REX-süsteemi registreeritud eksportija numbri, registreerimisandmed ja kuupäeva, millest alates registreering kehtib vastavalt artikli 86 lõikele 4.
               Liikmesriikide tolliasutused annavad viivitamata pärast lisas 22-06A osutatud täieliku taotluse saamist eksportijale või vajaduse korral kauba edasisaatjale registreeritud eksportija numbri ning sisestavad REX-süsteemi registreeritud eksportija numbri, registreerimisandmed ja kuupäeva, millest alates registreering kehtib vastavalt artikli 86 lõikele 4.
               Soodustatud riigi pädevad asutused või liikmesriigi tolliasutused teatavad kõnealusele eksportijale või asjakohasel juhul kauba edasisaatjale antud registreeritud eksportija numbri ja kuupäeva, alates millest registreering kehtib.“;

               5)

               artiklit 82 muudetakse järgmiselt:

                           a)

                           lõige 7 asendatakse järgmisega:
                           „7.   Komisjon teeb avalikkusele kättesaadavaks järgmised andmed, tingimusel et eksportija on andnud selleks nõusoleku ja allkirjastanud vastavalt kas lisas 22-06 või 22-06A esitatud vormi lahtri 6:

                                       a)

                                       registreeritud eksportija nimi, nagu on täpsustatud kas lisas 22-06 või 22-06A esitatud vormi lahtris 1;

                                       b)

                                       registreeritud eksportija asukoha aadress, nagu on täpsustatud kas lisas 22-06 või 22-06A esitatud vormi lahtris 1;

                                       c)

                                       registreeritud eksportija kontaktandmed, nagu on täpsustatud kas lisas 22-06 või 22-06A esitatud vormi lahtrites 1 ja 2;

                                       d)

                                       sooduskohtlemistingimustele vastavate toodete indikatiivne kirjeldus, sealhulgas harmoneeritud süsteemi rubriikide või gruppide indikatiivne loend, nagu on täpsustatud kas lisas 22-06 või 22-06A esitatud vormi lahtris 4;

                                       e)

                                       registreeritud ettevõtja EORI-number, nagu on täpsustatud lisas 22-06A esitatud vormi lahtris 1, või registreeritud ettevõtjana registreerimise number (TIN-number), nagu on täpsustatud lisas 22-06 esitatud vormi lahtris 1;

                                       f)

                                       kas registreeritud eksportija on kaupleja või tootja, nagu on täpsustatud kas lisas 22-06 või 22-06A esitatud vormi lahtris 3.

                                 Lahtri 6 allkirjastamisest keeldumine ei ole põhjus eksportija registreerimisest keeldumiseks.“;

                           b)

                           lõike 8 punkti a järele lisatakse punkt b ja praegused punktid b–e nimetatakse vastavalt ümber:

                                       „b)

                                       registreeritud eksportijana registreerimise kuupäev;“;

               6)

               artiklit 83 muudetakse järgmiselt:

                           a)

                           lõikes 2 asendatakse sõnad „lisa 22-06“ fraasiga „kas lisa 22-06 või 22-06A“;

                           b)

                           lõikes 4 asendatakse sõnad „lisa 22-06“ fraasiga „kas lisa 22-06 või 22-06A“;

               7)

               artikli 86 lõikes 2 asendatakse sõnad „lisas 22-06“ sõnadega „lisas 22-06A“;

               8)

               artiklit 92 muudetakse järgmiselt:

                           a)

                           lõikele 3 lisatakse järgmine lõik:
                           „Eksportija ei pea päritolukinnitust allkirjastama.“;

                           b)

                           lõige 4 asendatakse järgmisega:
                           „4.   Lõikeid 1, 2 ja 3 kohaldatakse mutatis mutandis järgmise suhtes:

                                       a)

                                       liidus koostatud päritolukinnitus delegeeritud määruse (EL) 2015/2446 artiklis 53 osutatud kahepoolse kumulatsiooni korral;

                                       b)

                                       sellise kauba päritolu kinnitus, mida eksporditakse Norra, Šveitsi või Türgi üldiste tariifsete soodustuste kava raames soodustatud riiki liidust pärit materjalide kumulatsiooni eesmärgil.“;

               9)

               lisa 22-06 asendatakse käesoleva määruse I lisas esitatud tekstiga;

               10)

               lisa 22-06 järele lisatakse uus lisa 22-06A, mille tekst on esitatud käesoleva määruse II lisas;

               11)

               lisas 22-07 asendatakse joonealune märkus 5 järgmisega:

                           „(5)

                           Märkida toodete päritoluriik. Kui päritolukinnitus on seotud liidust pärinevate toodetega, peab eksportija märkima päritolu tähisega „EU“. Kui päritolukinnitus on täielikult või osaliselt seotud toodetega, mis pärinevad Ceutast või Melillast rakendusmääruse (EL) 2015/2447 artikli 112 tähenduses, peab eksportija märkima päritolu tähisega „CM“.“.

         Artikkel 2
   Määrus (EMÜ) nr 3510/80 tunnistatakse kehtetuks.
   Artikkel 3
   Määrus (EÜ) nr 209/2005 tunnistatakse kehtetuks.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Artikli 1 punkti 3 kohaldatakse alates 1. maist 2016.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. aprill 2018

            Komisjoni nimel

            president

         Jean-Claude JUNCKER

      (1)  ELT L 269, 10.10.2013, lk 1.

      (2)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

      (3)  Komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega (ELT L 343, 29.12.2015, lk 1).

      (4)  Komisjoni 23. detsembri 1980. aasta määrus (EMÜ) nr 3510/80 päritolustaatusega toodete määratluse kohta seoses Euroopa Majandusühenduse poolt tariifsete soodustuste kohaldamisega teatavate arengumaadest pärinevate toodete suhtes (EÜT L 368, 31.12.1980, lk 1).

      (5)  Komisjoni 7. veebruari 2005. aasta määrus (EÜ) nr 209/2005, millega kehtestatakse selliste tekstiiltoodete loetelu, mille vabasse ringlusse lubamisel ühenduses ei nõuta päritolutõendit (ELT L 34, 8.2.2005, lk 6).

      (6)  Nõukogu 13. juuli 1998. aasta määrus (EÜ) nr 1541/98 teatavate koondnomenklatuuri XI jao alla kuuluvate ja ühenduses vabasse ringlusse lubatud tekstiiltoodete päritolutõendi ja sellise tõendi aktsepteerimistingimuste kohta (EÜT L 202, 18.7.1998, lk 11).

      (7)  Euroopa Parlamendi ja nõukogu 14. septembri 2011. aasta määrus (EL) nr 955/2011, millega tunnistatakse kehtetuks nõukogu määrus (EÜ) nr 1541/98 teatavate koondnomenklatuuri XI jao alla kuuluvate ja ühenduses vabasse ringlusse lubatud tekstiiltoodete päritolutõendi ja sellise tõendi aktsepteerimistingimuste kohta ning muudetakse nõukogu määrust (EMÜ) nr 3030/93 teatavate tekstiiltoodete kolmandatest riikidest importimise ühiseeskirjade kohta (ELT L 259, 4.10.2011, lk 5).

      I LISA
      „
            LISA 22-06

               REGISTREERITUD EKSPORTIJAKS SAAMISE TAOTLUS

               Euroopa Liidu, Norra, Šveitsi ja Türgi
                (1)
               üldiste tariifsete soodustuste kava raames

                                       1.

                                    Eksportija nimi, täielik aadress ja riik, kontaktandmed ning TIN-number

                                       2.

                                    Täiendavad kontaktandmed, sh telefoni- ja faksinumber ning olemasolu korral e-posti aadress (vabatahtlik)

                                       3.

                                    Täpsustada, kas põhitegevus on kaupade tootmine või nendega kauplemine

                                       4.

                                    Sooduskohtlemise tingimustele vastavate toodete indikatiivne kirjeldus, sh harmoneeritud süsteemi rubriikide (või gruppide, kui kaubad kuuluvad rohkem kui kahekümnesse harmoneeritud süsteemi rubriiki) indikatiivne loend

                                       5.

                                    Eksportija kohustused

                                       Käesolevaga allakirjutanu

                                                —

                                                   deklareerib, et ülaltoodud andmed on õiged;

                                                —

                                                   kinnitab, et tal ei ole varasemat tühistatud registreeringut, või kui on, siis olukord, mis sellise tühistamiseni viis, on lahendatud;

                                                —

                                                   võtab kohustuse koostada päritolukinnitusi üksnes sellistele kaupadele, mis vastavad sooduskohtlemise tingimustele ja järgivad üldises soodustuste süsteemis nendele kaupadele kehtestatud päritolureegleid;

                                                —

                                                   võtab kohustuse pidada sooduskohtlemise tingimustele vastavate toodete tootmise ja tarnimise kohta nõuetekohast kaubanduslikku raamatupidamisarvestust ning säilitada seda vähemalt kolm aastat alates selle kalendriaasta lõpust, mil päritolukinnitus koostati;

                                                —

                                                   võtab kohustuse teavitada viivitamata pärast registreeritud eksportija numbri saamist pädevat asutust oma registreerimisandmete muudatustest;

                                                —

                                                   võtab kohustuse teha koostööd asjaomase pädeva asutusega;

                                                —

                                                   võtab kohustuse nõustuda, et tema väljastatud päritolukinnitusi kontrollitakse, mis hõlmab raamatupidamisdokumentide kontrollimist ja Euroopa Komisjoni või liikmesriikide ametiasutuste või Norra, Šveitsi või Türgi ametiasutuste korraldatavaid kohapealseid kontrollkäike;

                                                —

                                                   võtab kohustuse taotleda enda eemaldamist süsteemist, kui ta enam ei täida tingimusi ühegi kauba eksportimiseks kava raames;

                                                —

                                                   võtab kohustuse taotleda enda eemaldamist süsteemist, kui ta enam ei kavatse kava raames selliseid kaupu eksportida.

                                          …

                                       Koht, kuupäev, allkirjaõigusega isiku allkiri, nimi ja ametinimetus
                                        (2)

                                       6.

                                    Eksportija eelnev konkreetne ja teadlik nõusolek, et tema isikuandmed avaldatakse avalikul veebisaidil

                                       Käesolevaga on allakirjutanu teadlik, et tema taotluses esitatud teavet võib avalikustada avalikul veebisaidil. Allakirjutanu nõustub, et kõnealune teave avaldatakse avalikul veebisaidil. Allakirjutanu võib loobuda nõusolekust avaldada kõnealune teave avalikul veebisaidil, saates taotluse registreerimise eest vastutavatele pädevatele asutustele.

                                    …

                                       Koht, kuupäev, allkirjaõigusega isiku allkiri, nimi ja ametinimetus
                                        (2)

                                       7.

                                    Lahter, mille täidab pädev asutus

                                       Taotleja on registreeritud järgmise numbri all:

                                                   Registreerimisnumber: …

                                                   Registreerimise kuupäev: …

                                                   Kuupäev, millest alates registreering kehtib: …

                                       Allkiri ja tempel
                                        (2) …

                           Teade

                        süsteemis sisalduvate isikuandmete kaitse ja töötlemise kohta

                                    1.

                                    Kui Euroopa Komisjon töötleb käesolevas registreeritud eksportijaks saamise taotluses esitatud isikuandmeid, kohaldatakse Euroopa Parlamendi ja nõukogu määrust (EÜ) nr 45/2001 üksikisikute kaitse kohta isikuandmete töötlemisel liidu institutsioonides ja asutustes ning selliste andmete vaba liikumise kohta. Kui soodustatud riigi või kolmanda riigi pädevad asutused, kes rakendavad Euroopa Parlamendi ja nõukogu direktiivi 95/46/EÜ üksikisikute kaitse kohta ja selliste andmete vaba liikumise kohta, töötlevad käesolevas registreeritud eksportijaks saamise taotluses esitatud isikuandmeid, kohaldatakse kõnealuse direktiivi rakendamiseks vastu võetud asjakohaseid siseriiklikke õigusnorme.

                                    2.

                                    Registreeritud eksportijaks saamise taotluses esitatud isikuandmeid töödeldakse seoses liidu üldiste tariifsete soodustuste kava päritolureeglitega, mis on määratletud asjakohastes liidu õigusaktides. Kõnealused õigusaktid, millega on ette nähtud liidu üldiste tariifsete soodustuste kava päritolureeglid, on registreeritud eksportijaks saamise taotlusega seotud isikuandmete töötlemise õiguslikuks aluseks.

                                    3.

                                    REX-süsteemis sisalduvate andmete töötlemisel on vastutav töötleja selle riigi pädev asutus, kus taotlus on esitatud.
                                    Pädevate asutuste nimekiri on avaldatud komisjoni veebisaidil.

                                    4.

                                    Juurdepääs selle taotluse kõigile andmetele antakse kasutajatele komisjonis, soodustatud riikide pädevates asutustes ja liikmesriikide, Norra, Šveitsi ja Türgi tolliasutustes kasutajatunnuse/salasõna alusel.

                                    5.

                                    Soodustatud riigi pädevad asutused säilitavad tühistatud registreeringut käsitlevaid andmeid REX-süsteemis kümme kalendriaastat. Kõnealust ajavahemikku arvestatakse alates selle aasta lõpust, mil registreering tühistati.

                                    6.

                                    Andmesubjektil on määruse (EÜ) nr 45/2001 või direktiivi 95/46/EÜ rakendavate siseriiklike õigusnormide kohaselt õigus saada juurdepääs oma andmetele, mida REX-süsteemis töödeldakse, ja vajaduse korral neid parandada, kustutada või blokeerida neile juurdepääs. Kõik taotlused saada andmetele juurdepääsu õigus, õigus neid parandada ja kustutada või blokeerida neile juurdepääs esitatakse registreerimise eest vastutavatele soodustatud riigi pädevatele asutustele. Kui registreeritud eksportija on esitanud komisjonile taotluse nimetatud õiguse kasutamiseks, edastab komisjon sellised taotlused asjaomaste soodustatud riikide pädevatele asutustele. Kui vastutav töötleja ei andnud registreeritud eksportijale kõnealust õigust, esitab registreeritud eksportija sellise taotluse komisjonile, kes tegutseb vastutava töötlejana. Komisjonil on õigus neid andmeid parandada, kustutada või blokeerida neile juurdepääs.

                                    7.

                                    Kaebused võib saata asjaomase riigi andmekaitseasutusele. Riiklike andmekaitseasutuste kontaktandmed on esitatud Euroopa Komisjoni õigusküsimuste peadirektoraadi veebisaidil: (http://ec.europa.eu/justice/data-protection/bodies/authorities/eu/index_en.htm#h2-1).
                                    Kui kaebus käsitleb isikuandmete töötlemist Euroopa Komisjonis, tuleb see esitada Euroopa Andmekaitseinspektorile (http://www.edps.europa.eu/EDPSWEB/).

                  “

         (1)  Käesolev taotlusvorm on ühine üldiste tariifsete soodustuste kava neljale üksusele: liit (EL), Norra, Šveits ja Türgi (edaspidi „üksused“). Pange tähele, et nende üksuste vastavad üldiste tariifsete soodustuste kavad võivad hõlmata eri riike ja tooteid. Seega kehtib asjaomane registreering üksnes ekspordiks selle/nende üldiste tariifsete soodustuste kava(de) raames, mille puhul teie riik on soodustatud riik;

         (2)  Kui registreeritud eksportijaks saamise taotlused või registreeritud eksportijate ja soodustatud riikide pädevate asutuste või liikmesriikide tolliasutuste vahelise muu teabevahetuse taotlused esitatakse elektroonilisi andmetöötlusvahendeid kasutades, asendatakse lahtrites 5, 6 ja 7 osutatud allkiri ja tempel elektroonilise autentimisega.

      II LISA
      „
            LISA 22-06A

               LIIKMESRIIKIDE EKSPORTIJATE TAOTLUS SAADA

               registreeritud eksportijaks

                                       1.

                                    Eksportija nimi, täielik aadress ja riik, kontaktandmed ning EORI-number

                                       2.

                                    Täiendavad kontaktandmed, sh telefoni- ja faksinumber ning olemasolu korral e-posti aadress (vabatahtlik)

                                       3.

                                    Täpsustada, kas põhitegevus on kaupade tootmine või nendega kauplemine

                                       4.

                                    Sooduskohtlemise tingimustele vastavate toodete indikatiivne kirjeldus, sh harmoneeritud süsteemi rubriikide (või gruppide, kui kaubad kuuluvad rohkem kui kahekümnesse harmoneeritud süsteemi rubriiki) indikatiivne loend

                                       5.

                                    Eksportija kohustused

                                       Käesolevaga allakirjutanu

                                                —

                                                   deklareerib, et ülaltoodud andmed on õiged;

                                                —

                                                   kinnitab, et tal ei ole varasemat tühistatud registreeringut, või kui on, siis olukord, mis sellise tühistamiseni viis, on lahendatud;

                                                —

                                                   võtab kohustuse koostada päritolukinnitusi ja muid päritoludokumente üksnes sellistele kaupadele, mis vastavad sooduskohtlemise tingimustele ja järgivad asjaomase sooduskorra raames nendele kaupadele kehtestatud päritolureegleid;

                                                —

                                                   võtab kohustuse pidada sooduskohtlemise tingimustele vastavate toodete tootmise ja tarnimise kohta nõuetekohast kaubanduslikku raamatupidamisarvestust ning säilitada seda asjaomase sooduskorraga nõutava aja ja vähemalt kolm aastat alates selle kalendriaasta lõpust, mil päritolukinnitus või muu päritoludokument koostati;

                                                —

                                                   võtab kohustuse teavitada viivitamata pärast registreeritud eksportija numbri saamist tolliasutusi oma registreerimisandmete muudatustest;

                                                —

                                                   võtab kohustuse teha koostööd tolliasutustega;

                                                —

                                                   võtab kohustuse nõustuda, et tema väljaantud päritolukinnitusi või muid päritoludokumente kontrollitakse, mis hõlmab raamatupidamisdokumentide kontrollimist ning Euroopa Komisjoni ja liikmesriikide ametiasutuste korraldatavaid kohapealseid kontrollkäike;

                                                —

                                                   võtab kohustuse taotleda enda eemaldamist süsteemist, kui ta enam ei vasta registreeritud eksportijate süsteemi kohaldamise tingimustele;

                                                —

                                                   võtab kohustuse taotleda enda eemaldamist süsteemist, kui ta enam ei kavatse registreeritud eksportijate süsteemi kasutada.

                                          …

                                       Koht, kuupäev, allkirjaõigusega isiku allkiri, nimi ja ametinimetus
                                        (1)

                                       6.

                                    Eksportija eelnev konkreetne ja teadlik nõusolek, et tema isikuandmed avaldatakse avalikul veebisaidil

                                       Käesolevaga on allakirjutanu teadlik, et tema taotluses esitatud teavet võib avalikustada avalikul veebisaidil. Allakirjutanu nõustub, et kõnealune teave avaldatakse avalikul veebisaidil. Allakirjutanu võib loobuda nõusolekust avaldada kõnealune teave avalikul veebisaidil, saates taotluse registreerimise eest vastutavatele pädevatele asutustele.

                                    …

                                       Koht, kuupäev, allkirjaõigusega isiku allkiri, nimi ja ametinimetus
                                        (1)

                                       7.

                                    Lahter, mille täidab tolliasutus

                                       Taotleja on registreeritud järgmise numbri all:

                                                   Registreerimisnumber: …

                                                   Registreerimise kuupäev: …

                                                   Kuupäev, millest alates registreering kehtib: …

                                       Allkiri ja tempel
                                        (1) …

                           Teade

                        süsteemis sisalduvate isikuandmete kaitse ja töötlemise kohta

                                    1.

                                    Kui Euroopa Komisjon töötleb käesolevas registreeritud eksportijaks saamise taotluses esitatud isikuandmeid, kohaldatakse Euroopa Parlamendi ja nõukogu määrust (EÜ) nr 45/2001 üksikisikute kaitse kohta isikuandmete töötlemisel liidu institutsioonides ja asutustes ning selliste andmete vaba liikumise kohta.

                                    2.

                                    Registreeritud eksportijaks saamise taotluses esitatud isikuandmeid töödeldakse liidu asjaomase sooduskaubanduskorra päritolureeglite kohaldamisel. Komisjoni rakendusmääruses (EL) 2015/2447 sätestatud päritolureeglid on registreeritud eksportijaks saamise taotlusega seotud isikuandmete töötlemise õiguslikuks aluseks.

                                    3.

                                    REX-süsteemis sisalduvate andmete töötlemisel on vastutav töötleja selle riigi tolliasutus, kus taotlus on esitatud.
                                    Tolliasutuste nimekiri on avaldatud komisjoni veebisaidil aadressil.

                                    4.

                                    Juurdepääs selle taotluse kõigile andmetele antakse kasutajatele komisjonis ning liikmesriikide, Norra, Šveitsi ja Türgi tolliasutustes kasutajatunnuse/salasõna alusel.

                                    5.

                                    Liikmesriikide tolliasutused säilitavad tühistatud registreeringuid käsitlevaid andmeid REX-süsteemis kümme kalendriaastat. Kõnealust ajavahemikku arvestatakse alates selle aasta lõpust, mil registreering tühistati.

                                    6.

                                    Andmesubjektil on määruse (EÜ) nr 45/2001 või Euroopa Parlamendi ja nõukogu direktiivi 95/46/EÜ (üksikisikute kaitse kohta isikuandmete töötlemisel ja selliste andmete vaba liikumise kohta) rakendavate siseriiklike õigusnormide kohaselt õigus saada juurdepääs oma andmetele, mida REX-süsteemis töödeldakse, ja vajaduse korral neid parandada, kustutada või blokeerida neile juurdepääs. Kõik taotlused saada andmetele juurdepääsu õigus, õigus neid parandada ja kustutada või blokeerida neile juurdepääs esitatakse registreerimise eest vastutavatele asjakohastele liikmesriikide tolliasutustele. Kui registreeritud eksportija on esitanud komisjonile taotluse nimetatud õiguse kasutamiseks, edastab komisjon sellised taotlused vastavatele asjaomaste liikmesriikide tolliasutustele. Kui vastutav töötleja ei andnud registreeritud eksportijale kõnealust õigust, esitab registreeritud eksportija sellise taotluse komisjonile, kes tegutseb vastutava töötlejana. Komisjonil on õigus neid andmeid parandada, kustutada või blokeerida neile juurdepääs.

                                    7.

                                    Kaebused võib saata asjaomase riigi andmekaitseasutusele. Riiklike andmekaitseasutuste kontaktandmed on esitatud Euroopa Komisjoni õigusküsimuste peadirektoraadi veebisaidil: (http://ec.europa.eu/justice/data-protection/bodies/authorities/eu/index_en.htm#h2-1).
                                    Kui kaebus käsitleb isikuandmete töötlemist Euroopa Komisjonis, tuleb see esitada Euroopa Andmekaitseinspektorile (http://www.edps.europa.eu/EDPSWEB/).

                  “

         (1)  Kui registreeritud eksportijaks saamise taotlused või registreeritud eksportijate ja soodustatud riikide pädevate asutuste või liikmesriikide tolliasutuste vahelise muu teabevahetuse taotlused esitatakse elektroonilisi andmetöötlusvahendeid kasutades, asendatakse lahtrites 5, 6 ja 7 osutatud allkiri ja tempel elektroonilise autentimisega.


title: Komisjoni rakendusmäärus (EL) 2018/608, 19. aprill 2018, milles sätestatakse laevavarustuse elektrooniliste märgiste tehnilised kriteeriumid (EMPs kohaldatav tekst )

text:
               20.4.2018

               ET

               Euroopa Liidu Teataja

               L 101/64

         KOMISJONI RAKENDUSMÄÄRUS (EL) 2018/608,
   19. aprill 2018,
   milles sätestatakse laevavarustuse elektrooniliste märgiste tehnilised kriteeriumid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. juuli 2014. aasta direktiivi 2014/90/EL, milles käsitletakse laevavarustust ja millega tunnistatakse kehtetuks nõukogu direktiiv 96/98/EÜ, (1) eriti selle artikli 11 lõiget 4,
   ning arvestades järgmist:

               (1)

               Direktiiviga 2014/90/EL antakse komisjonile rakendamisvolitused, et sätestada asjakohased tehnilised kriteeriumid kõnealuste elektrooniliste märgiste projekteerimise, toimivuse, paigaldamise ja kasutamise kohta.

               (2)

               Koostatud tasuvusanalüüs (2) andis soodsa hinnangu kõnealuste elektrooniliste märgiste kasutamise kohta roolimärgise täiendusena.

               (3)

               Laevavarustuse elektrooniline märgistamine ei nõua suuri investeeringuid, kuid toob kasu tootjatele, laevaomanikele ja -käitajatele ning turujärelevalveasutustele.

               (4)

               Käesolevas määruses sätestatud tehniline kirjeldus põhineb olemasolevate tehniliste lahenduste võrdlusel, mis tehti tasuvusanalüüsi raames, ning sellel analüüsil põhinevatel ettepanekutel, mis käsitlevad laevavarustuse tuvastamiseks kasutatavate koodide koostamist.

               (5)

               Olemasolevate andmekandjate ning andmevahetusskeemide võrdlus tasuvusanalüüsi raames näitas, et kõige sobivamad tehnilised lahendused on maatrikskood ja raadiosagedustuvastatav märgis (RFID-märgis).

               (6)

               Veel näitas tasuvusanalüüs, et kuna elektrooniline märgis suudab säilitada andmeid piiratud mahus, tuleks elektroonilise märgise andmetesse lisada lingid andmebaasidele, kust on võimalik leida üksikasjalikumat teavet. Käesolevas määruses sätestatud maatrikskoodides ja RFID-märgistel on olemas põhiteave sellise lingi loomiseks.

               (7)

               Seega tuleb kasutada laevavarustuse kordumatut tunnuskoodi, mis põhineb standardsel koodi struktuuril ega sõltu elektroonilise märgise tüübist. Sellised tuvastusviisid peaksid olema piisavalt paindlikud, et kasutajatel oleks otsejuurdepääs kõige asjakohasemale laevavarustuse andmebaasile.

               (8)

               Formaat, milles nõutav teave kodeeritakse andmekandja jaoks, peaks tuginema ISO standarditel. Formaat peaks ka võimaldama kodeerida tootjate lisateavet, sest tootjatel peaks olema võimalik andmekandjale kanda täiendavaid turvaelemente, et oleks kergem avastada võltsitud tooteid.

               (9)

               Selleks et visuaalset kontrolli oleks parem teha, peaks roolimärgise asemel elektroonilist märgist kandval laevavarustusel olema asjakohane sümbol.

               (10)

               Käesoleva määrusega ettenähtud meetmed on kooskõlas laevade põhjustatud merereostuse vältimise ja meresõiduohutuse komitee (COSS) arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Käesolevas määruses kasutatakse järgmisi mõisteid:
   1)   „elektrooniline märgis“– raadiosagedustuvastatav märgis (RFID-märgis) või maatrikskoodiga märgis;
   2)   „rakendustunnus“– numbritest koosnev eesliide, millega tähistatakse kodeeritud andmeelementide tähendust ja formaati.
   Artikkel 2
   Laevavarustuse tootjad võivad kasutada järgmisi lisas esitatud elektroonilisi märgiseid:

               a)

               raadiosagedustuvastatavad märgised, mis on püsivalt kinnitatud toote külge;

               b)

               püsivalt toote külge kinnitatud optiliselt loetavad märgised, mis sisaldavad maatrikskoode, või

               c)

               püsivalt tootele kantud optiliselt loetavad märgised, mis sisaldavad maatrikskoode.

         Artikkel 3
   Raadiosagedustuvastatavad elektroonilised märgised, mis asendavad roolimärgist, peavad sisaldama kas märgises või vahetult selle juures nähtavat, loetavat ja kustutamatut sümbolit, nagu see on esitatud lisa punktis 3.1 või 3.2.
   Optiliselt loetavad ja maatrikskoode sisaldavad märgised, mis asendavad roolimärgist, peavad sisaldama kas märgises või vahetult selle juures nähtavat, loetavat ja kustutamatut sümbolit, nagu see on esitatud lisa punktis 3.3.
   Artikkel 4
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. aprill 2018

            Komisjoni nimel

            president

         Jean-Claude JUNCKER

      (1)  ELT L 257, 28.8.2014, lk 146.

      (2)  „The possible introduction of an electronic tag as a supplement or a replacement of the wheel mark in marine equipment“, Euroopa Komisjoni liikuvuse ja transpordi peadirektoraadi hanke MOVE/D2/2015-372 V1.0 pakkumiskutse („Elektroonilise märgise võimalik kasutuselevõtmine kas laevavarustuse roolimärgise täienduseks või sellele lisaks“).

      LISA
      1.   Laevavarustuse identifitseerimine

                  1.1.

                  Laevavarustuse elektrooniline märgis peab sisaldama elektrooniliselt loetavat identifikaatorit raadiosagedustuvastatava märgisena (RFID-märgis) või optiliselt loetava maatrikskoodina, mis sisaldab järgmist teavet:

                              a)

                              asjakohane rakendustunnus, mis vastab standarditele ISO/IEC 15434:2006 ja ISO/IEC 15418:2016; kasutatakse kas andmetunnust ASC MH10 või rakendustunnust GS1;

                              b)

                              vastavushindamisel kasutatud moodul (moodulid), mis on esitatud direktiivi 2014/90/EL II lisas [üks kirjatäht];

                              c)

                              teavitatud asutuse identifitseerimisnumber, mille komisjon on kindlaks määranud vastavalt direktiivi 2014/90/EL IV lisa punktile 3.1 [neli numbrit];

                              d)

                              üksiktoote tõendamisnumber (numbrid) (moodul G) või EÜ tüübihindamis- ja tüübivastavussertifikaadi numbrid (moodulid B ja D, E või F) [kuni 20 tärki].

                  1.2.

                  Lisaks punktis 1.1 osutatud teabele võivad elektroonilised märgised sisaldada tootmiskoha numbrit, tootekoodi, partii numbrit ja/või lisateavet, mille tootja on ette näinud kooskõlas standardiga ISO/IEC 15434:2006 [kasutatakse kas andmetunnust ASC MH10 või rakendustunnust GS1].

                  1.3.

                  Näited:

                              Moodulid B+D: [vt punkt 1.2.]+([asjaomane tunnus]) B 0575 40123+D 0038 040124

                              Moodulid B+E: [vt punkt 1.2.]+([asjaomane tunnus]) B 0575 40123+E 0038 040125

                              Moodulid B+F: [vt punkt 1.2.]+([asjaomane tunnus]) B 0575 40123+F 0038 040126

                              Moodul G: [vt punkt 1.2.]+([asjaomane tunnus]) G 0575 040126.

            2.   Elektroonilised märgised

      2.1.   RFID-märgised

      RFID-transponderid töötavad sagedusalas 860 MHz kuni 960 MHz standardi ISO/IEC 18000-6:2004 tüüp C kohaselt.
      Elektrooniline märgis kinnitatakse asjaomase laevavarustuse külge vastupidavalt ja nii, et seda oleks võimalik nõuetekohaselt lugeda asjaomase laevavarustuse oodatava kasutusaja vältel.
      2.2.   Maatrikskoodid

      Maatrikskoodid peavad vastama standardile ISO/IEC 16022:2006.
      Elektrooniline märgis kantakse asjaomasele laevavarustusele või kinnitatakse asjaomase laevavarustuse külge vastupidavalt ja nii, et seda oleks võimalik nõuetekohaselt lugeda asjaomase laevavarustuse oodatava kasutusaja vältel.
      3.   Tähised

                  3.1.

                  3.2.

                  3.3.


title: Komisjoni rakendusmäärus (EL) 2018/609, 19. aprill 2018, milles käsitletakse lõssipulbri kokkuostu maksimumhinda rakendusmäärusega (EL) 2018/154 avatud pakkumismenetluse raames toimuvas teises pakkumisvoorus

text:
               20.4.2018

               ET

               Euroopa Liidu Teataja

               L 101/68

         KOMISJONI RAKENDUSMÄÄRUS (EL) 2018/609,
   19. aprill 2018,
   milles käsitletakse lõssipulbri kokkuostu maksimumhinda rakendusmäärusega (EL) 2018/154 avatud pakkumismenetluse raames toimuvas teises pakkumisvoorus
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (1) eriti selle artiklit 3,
   ning arvestades järgmist:

               (1)

               Komisjoni rakendusmäärusega (EL) 2018/154 (2) avati pakkumusmenetlus lõssipulbri kokkuostuks riikliku sekkumise ajavahemikul 1. märtsist kuni 30. septembrini 2018 vastavalt komisjoni rakendusmääruses (EL) 2016/1240 (3) sätestatud tingimustele.

               (2)

               Pakkumisvoorude raames saadud pakkumusi arvesse võttes peab komisjon vastavalt rakendusmääruse (EL) 2016/1240 artikli 14 lõikele 1 määrama kindlaks kokkuostu maksimumhinna või tegema otsuse jätta see kindlaks määramata.

               (3)

               Pidades silmas teise pakkumisvooru raames saadud pakkumusi, ei tuleks kokkuostu maksimumhinda kindlaks määrata.

               (4)

               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Komisjoni rakendusmäärusega (EL) 2018/154 avatud pakkumismenetluse raames toimuva teise pakkumisvooru puhul, mille alusel tehtavate pakkumuste esitamise tähtaeg lõppes 17. aprillil 2018, ei kehtestata kokkuostu maksimumhinda.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. aprill 2018

            Komisjoni nimel

            presidendi eest

            põllumajanduse ja maaelu arengu peadirektoraadi

            peadirektor

         Jerzy PLEWA

      (1)  ELT L 346, 20.12.2013, lk 12.

      (2)  Komisjoni 30. jaanuari 2018. aasta rakendusmäärus (EL) 2018/154, millega avatakse pakkumusmenetlus lõssipulbri kokkuostuks riikliku sekkumise ajavahemikul 1. märtsist kuni 30. septembrini 2018 (ELT L 29, 1.2.2018, lk 6).

      (3)  Komisjoni 18. mai 2016. aasta rakendusmäärus (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas (ELT L 206, 30.7.2016, lk 71).


title: Komisjoni rakendusmäärus (EL) 2018/700, 8. mai 2018, millega seoses teatavate Brasiilia ettevõtetega muudetakse loetelusid kolmandate riikide ettevõtete kohta, kust on lubatud importida teatavaid loomseid tooteid (EMPs kohaldatav tekst )

text:
               14.5.2018

               ET

               Euroopa Liidu Teataja

               L 118/1

         KOMISJONI RAKENDUSMÄÄRUS (EL) 2018/700,
   8. mai 2018,
   millega seoses teatavate Brasiilia ettevõtetega muudetakse loetelusid kolmandate riikide ettevõtete kohta, kust on lubatud importida teatavaid loomseid tooteid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (1) ja eriti selle artikli 12 lõike 4 punkti c,
   ning arvestades järgmist:

               (1)

               Määrusega (EÜ) nr 854/2004 on kehtestatud erieeskirjad loomsete saaduste ametlikuks kontrollimiseks. Täpsemalt sätestatakse kõnealuse määruse artikli 12 lõikes 1, et loomseid tooteid võib importida liitu üksnes siis, kui need on pärit kolmandate riikide ettevõtetelt, mis on kantud kõnealuse artikli kohaselt koostatud ja ajakohastatud loeteludesse. Neid loetelusid saab lugeda tervise ja toiduohutuse peadirektoraadi veebisaidil (2).

               (2)

               Määruse (EÜ) nr 854/2004 artikli 12 lõike 2 kohaselt on nõutav kolmanda riigi ettevõtete kandmine nendesse loeteludesse üksnes siis, kui kolmanda riigi pädevad asutused tagavad selle, et kõnealused ettevõtted täidavad kõnealuses artiklis kehtestatud nõudeid. Peale selle peavad asjaomase kolmanda riigi pädevad asutused määruse (EÜ) nr 854/2004 artikli 12 lõike 3 kohaselt neid ettevõtete loetelusid ajakohastama ja sellele vastavalt komisjonile edastama.

               (3)

               Määruse (EÜ) nr 854/2004 artikli 12 lõike 4 punkti c kohaselt on nõutav, et komisjon võtab vajalikud meetmed ettevõtete loetelude muutmiseks, kui ta sellise asjakohase teabe nagu ühenduse inspekteerimisaruanne või Euroopa Parlamendi ja nõukogu määruse (EÜ) nr 178/2002 (3) alusel loodud toidu- ja söödaalase kiirhoiatussüsteemi kaudu tulnud teatise põhjal leiab, et loetelu muutmine on vajalik.

               (4)

               Alates 2017. aasta märtsist on liikmesriigid toidu- ja söödaalase kiirhoiatussüsteemi kaudu komisjoni teavitanud rohkearvulistest ja korduvatest tõsistest nõuetele mittevastavuse juhtumitest, nimelt Salmonella esinemisest mitmest Brasiilia ettevõttest pärit linnulihas ja linnulihavalmististes. Brasiilia pädevaid asutusi teavitati nendest liidu nõuetele mittevastavuse juhtumitest ja nõuti neilt vajalike parandusmeetmete võtmist.

               (5)

               Brasiilia pädevatelt asutustelt saadud teave ja liidu piiril tehtud ametlike kontrollide tulemused ei näidanud, et leitud puuduste kõrvaldamiseks oleks võetud vajalikke meetmeid. Sellest tulenevalt ei ole piisavalt tagatud, et kõnealused ettevõtted praegu liidu nõuetele vastavad, ning nende tooted võivad seega kujutada endast ohtu rahvatervisele. Seega on vajalik nad välja jätta selliste ettevõtete loetelust, kust on lubatud linnulihatooteid liitu importida.

               (6)

               Brasiilia pädevate asutuste esitatud teabe kohaselt avastati 2018. aasta märtsis mitu Brasiilias liitu eksporditava liha ja lihatoodete laborisertifikaatidega seotud pettust. Seda arvesse võttes näitab käimasolev uurimine ja Brasiilia kohtute tegevus, et ei ole piisavalt tagatud, et äriühingud BRF S.A. ja SHB S.A., kellel on luba eksportida liitu liha ja lihatooteid, järgivad liidu asjaomaseid nõudeid. Seega võivad nende tooted kujutada endast ohtu rahvatervisele ja on asjakohane jätta nad välja jätta selliste ettevõtete loetelust, kust on lubatud liha ja lihatooteid liitu importida.

               (7)

               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 854/2004 artiklis 12 osutatud loetelusid ettevõtetest, kust on lubatud konkreetseid loomseid tooteid liitu importida, muudetakse vastavalt lisale.
   Artikkel 2
   Käesolev määrus jõustub teisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. mai 2018

            Komisjoni nimel

            president

         Jean-Claude JUNCKER

      (1)  ELT L 139, 30.4.2004, lk 206.

      (2)  https://ec.europa.eu/food/safety/international_affairs/trade/non-eu-countries_en

      (3)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

      LISA

                  1)

                  Selliste ettevõtete loetelust, kellel on lubatud Brasiiliast importida kodukabiloomade liha (I jagu), jäetakse välja järgmine kanne.

                              Heakskiidu number

                              Nimi

                              Linn

                              Piirkond

                              Tegevus

                              Märkus

                              928

                              BRF S. A.

                              Ponta Grossa

                              Paraná

                              CS

                              2

                  2)

                  Selliste ettevõtete loetelust, kellel on lubatud Brasiiliast importida linnuliha ja jäneseliste liha (II jagu), jäetakse välja järgmised kanded.

                              Heakskiidu number

                              Nimi

                              Linn

                              Piirkond

                              Tegevus

                              Märkus

                              1

                              BRF S. A.

                              Concordia

                              Santa Catarina

                              CP, CS, SH

                              A

                              18

                              BRF S. A.

                              Dourados

                              Mato Grosso do Sul

                              CP, SH

                              A

                              103

                              BRF S. A.

                              Serafina Correa

                              Rio Grande do Sul

                              CP, CS, SH

                              A

                              104

                              BRF S. A.

                              Chapeco

                              Santa Catarina

                              CP, CS, SH

                              A

                              466

                              BRF S. A.

                              Capinzal

                              Santa Catarina

                              CP, CS, SH

                              A

                              928

                              BRF S. A.

                              Ponta Grossa

                              Paraná

                              CS

                              2

                              1001

                              BRF S. A.

                              Rio Verde

                              Goias

                              CP, CS, SH

                              A

                              2014

                              BRF S. A.

                              Marau

                              Rio Grande do Sul

                              CP, CS, SH

                              A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              CP, CS, SH

                              A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              CP, CS, SH

                              A

                  3)

                  Selliste ettevõtetete loetelust, kellel on lubatud Brasiiliast importida hakkliha, lihavalmistisi ja mehaaniliselt eraldatud lihamassi (V jagu), jäetakse välja järgmised kanded.

                              Heakskiidu number

                              Nimi

                              Linn

                              Piirkond

                              Tegevus

                              Märkus

                              1

                              BRF S. A.

                              Concordia

                              Santa Catarina

                              MP

                              48, A

                              18

                              BRF S. A.

                              Dourados

                              Mato Grosso do Sul

                              MP

                              48, A

                              103

                              BRF S. A.

                              Serafina Correa

                              Rio Grande do Sul

                              MP

                              48, A

                              104

                              BRF S. A.

                              Chapeco

                              Santa Catarina

                              MP

                              48, A

                              292

                              BRF S. A.

                              Varzea Grande

                              Mato Grosso

                              MP

                              48, A, B

                              466

                              BRF S. A.

                              Capinzal

                              Santa Catarina

                              MP

                              48, A

                              516

                              Copacol-Cooperativa Agroindustrial Consolata

                              Cafelandia

                              Paraná

                              MP

                              48, A

                              797

                              Cooperativa Agroindustrial - Copagril

                              Marechal Cándido Rondon

                              Paraná

                              MP

                              48, A

                              1001

                              BRF S. A.

                              Rio Verde

                              Goias

                              MP

                              48, A

                              2014

                              BRF S. A.

                              Marau

                              Rio Grande do Sul

                              MP

                              48, A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              MP

                              48, A

                              2758

                              Zanchetta Alimentos Ltda

                              Boituva

                              São Paulo

                              MP

                              48, A

                              3404

                              Sao Salvador Alimentos S/A

                              Itaberai

                              Goias

                              MP

                              48, A

                              3409

                              Bello Alimentos Ltda

                              Itaquirai

                              Mato Grosso do Sul

                              MP

                              A

                              3887

                              Coopavel - Cooperativa Agroindustrial

                              Cascavel

                              Paraná

                              MP

                              48, A

                              4232

                              Avenorte Avicola Cianorte Ltda

                              Cianorte

                              Paraná

                              MP

                              A

                              4444

                              LAR Cooperativa Agroindustrial

                              Matelandia

                              Paraná

                              MP

                              48, A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              MP

                              48, A

                  4)

                  Selliste ettevõtete loetelust, kellel on lubatud Brasiiliast importida lihatooteid (VI jagu), jäetakse välja järgmised kanded.

                              Heakskiidu number

                              Nimi

                              Linn

                              Piirkond

                              Tegevus

                              Märkus

                              104

                              BRF S. A.

                              Chapeco

                              Santa Catarina

                              PP

                              22, A

                              292

                              BRF S. A.

                              Varzea Grande

                              Mato Grosso

                              PP

                              22, A, B

                              466

                              BRF S. A.

                              Capinzal

                              Santa Catarina

                              PP

                              22, A

                              716

                              BRF S. A.

                              Toledo

                              Paraná

                              PP

                              22, A

                              1001

                              BRF S. A.

                              Rio Verde

                              Goias

                              PP

                              22, A

                              2014

                              BRF S. A.

                              Marau

                              Rio Grande do Sul

                              PP

                              22, A

            Tegevuste selgitus

                  CP

                  Lihatükeldamisettevõte

                  CS

                  Külmhooned

                  MP

                  Lihavalmististe ettevõte

                  PP

                  Töötlemisettevõte

                  SH

                  Tapamaja

            Märkuste selgitused

                  2.

                  Üksnes pakendatud liha

                  48.

                  Välja arvatud linnuhakkliha ja mehaaniliselt eraldatud linnulihamass.

                  A

                  Kodulinnuliha

                  B

                  Veiseliha


title: Komisjoni rakendusmäärus (EL) 2018/701, 8. mai 2018, millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise tähtpäevaga, ühtse taotluse või maksetaotluse muudatustest teatamise tähtpäevaga ning toetusõiguste taotluste või põhitoetuskava toetusõiguste väärtuse suurendamise taotlustega aastaks 2018

text:
               14.5.2018

               ET

               Euroopa Liidu Teataja

               L 118/5

         KOMISJONI RAKENDUSMÄÄRUS (EL) 2018/701,
   8. mai 2018,
   millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise tähtpäevaga, ühtse taotluse või maksetaotluse muudatustest teatamise tähtpäevaga ning toetusõiguste taotluste või põhitoetuskava toetusõiguste väärtuse suurendamise taotlustega aastaks 2018
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 78 esimese lõigu punkti b ja teist lõiku,
   ning arvestades järgmist:

               (1)

               Komisjoni rakendusmäärusega (EL) nr 809/2014 (2) on kehtestatud ühtse taotluse, toetuse- või maksetaotluste esitamise lõpptähtpäev, ühtse taotluse või maksetaotluse muudatustest teatamise lõpptähtpäev ning toetusõiguste taotluste või põhitoetuskava toetusõiguste väärtuse suurendamise taotluste esitamise lõpptähtpäev.

               (2)

               Liikmesriigid rakendavad oma otsetoetuste haldussüsteemis muudatusi, mis tulenevad Euroopa Parlamendi ja nõukogu määrusest (EL) 2017/2393 (3) ning millega kaasneb muu hulgas infotehnoloogia süsteemide ümberkorraldamine, menetluste muutmine ja meetmete võtmine abisaajate teadlikkuse parandamiseks, et teavitada neid uutest õigusnõuetest. Lisaks on mõnes liikmesriigis georuumilise toetusetaotluse rakendamine ajakavast maha jäänud. Selle tulemusel on liikmesriikides tekkinud süsteemi haldamisega erakorralisi probleeme.

               (3)

               See olukord on mõjutanud toetusesaajate võimalust esitada ühist taotlust, toetuse- või maksetaotlusi ja toetusõiguste taotlusi või põhitoetuskava toetusõiguste väärtuse suurendamise taotlusi rakendusmääruse (EL) nr 809/2014 artikli 13 lõikega 1 ja artikli 22 lõikega 1 ette nähtud tähtaja jooksul.

               (4)

               Võttes arvesse kõnealust olukorda, on asjakohane teha rakendusmääruse (EL) nr 809/2014 artikli 13 lõikest 1 ja artikli 22 lõikest 1 erand, mis võimaldab liikmesriikidel määrata 2018. aastaks kindlaks ühtse taotluse, toetuse- või maksetaotluste esitamise tähtpäeva ning toetusõiguste taotluste või põhitoetuskava toetusõiguste väärtuse suurendamise taotluste esitamise tähtpäeva, mis on hilisem, kui on ette nähtud kõnealustes artiklites. Kuna rakendusmääruse (EL) nr 809/2014 artikli 11 lõikes 4, artikli 15 lõigetes 2 ja 2a osutatud kuupäevad on seotud nimetatud määruse artikli 13 lõikes 1 sätestatud tähtpäevaga, tuleks teha samasugune erand eelkontrollide tulemustest ja ühtse taotluse või maksetaotluse muudatustest teatamiseks.

               (5)

               Kuna need erandid peaksid hõlmama ühtset taotlust, toetuse- ja maksetaotlusi, muudatuste tegemist ühtses taotluses või maksetaotluses ning toetusõiguste taotlusi taotlusaasta 2018 kohta, on asjakohane, et käesolevat määrust kohaldatakse 2018. aastaks esitatud taotluste ja maksetaotluste suhtes.

               (6)

               Käesoleva määrusega ette nähtud meetmed on kooskõlas otsetoetuste korralduskomitee ja maaelu arengu komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Erandina rakendusmääruse (EL) nr 809/2014 artikli 13 lõike 1 esimesest lõigust ei tohi liikmesriikide poolt 2018. aastaks kindlaksmääratavad ühtse taotluse, toetuse- või maksetaotluste esitamise tähtpäevad olla hilisemad kui 15. juuni.
   Artikkel 2
   Erandina rakendusmääruse (EL) nr 809/2014 artikli 15 lõikest 2 on neis liikmesriikides, kus kasutatakse käesoleva määruse artiklis 1 sätestatud erandit, vaja rakendusmääruse (EL) nr 809/2014 artikli 15 lõike 1 kohaselt tehtud muudatustest 2018. aasta ühtses taotluses või maksetaotluses teatada pädevale asutusele hiljemalt 15. juuniks.
   Artikkel 3
   Artiklites 1 ja 2 sätestatud erandit kohaldatakse vaatlusalustes liikmesriikides ka vastavalt 26, 35 ja 10 kalendripäeva pikkuste ajavahemike arvutamiseks pärast rakendusmääruse (EL) nr 809/2014 artikli 11 lõikes 4 ja artikli 15 lõikes 2a osutatud ühtse taotluse, toetuse- või maksetaotluste esitamise tähtpäeva ning ühtse taotluse või maksetaotluse muudatustest teatamise tähtpäeva.
   Artikkel 4
   Erandina rakendusmääruse (EL) nr 809/2014 artikli 22 lõikest 1 ei tohi liikmesriikide poolt 2018. aastaks kindlaks määratav toetusõiguste taotluste või põhitoetuskava toetusõiguste väärtuse suurendamise taotluste esitamise tähtpäev olla hilisem kui 15. juuni.
   Artikkel 5
   Käesolev määrus jõustub Euroopa Liidu Teatajas avaldamise päeval.
   Seda kohaldatakse taotluste ja maksetaotluste suhtes, mis on esitatud 2018. aastaks.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. mai 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 549.

      (2)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).

      (3)  Euroopa Parlamendi ja nõukogu 13. detsembri 2017. aasta määrus (EL) 2017/2393, millega muudetakse määruseid (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta, (EL) nr 1306/2013 ühise põllumajanduspoliitika rahastamise, haldamise ja seire kohta, (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, (EL) nr 1308/2013, millega kehtestatakse põllumajandustoodete ühine turukorraldus, ning (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta (ELT L 350, 29.12.2017, lk 15).


title: Nõukogu rakendusmäärus (EL) 2018/705, 14. mai 2018, millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega

text:
               14.5.2018

               ET

               Euroopa Liidu Teataja

               LI 118/1

         NÕUKOGU RAKENDUSMÄÄRUS (EL) 2018/705,
   14. mai 2018,
   millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 17. märtsi 2014. aasta määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega, (1) eriti selle artikli 14 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 17. märtsil 2014 vastu määruse (EL) nr 269/2014.

               (2)

               Pärast seda, kui Venemaa Föderatsioon korraldas ebaseaduslikult annekteeritud Krimmis ja Sevastopolis Venemaa presidendivalimised, on nõukogu seisukohal, et määruse (EL) nr 269/2014 I lisas esitatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid, tuleks lisada viis isikut.

               (3)

               Määruse (EL) nr 269/2014 I lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas loetletud isikud kantakse määruse (EL) nr 269/2014 I lisas esitatud loetellu.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. mai 2018

            Nõukogu nimel

            eesistuja

         E. ZAHARIEVA

      (1)  ELT L 78, 17.3.2014, lk 6.

      LISA
      Määruse (EL) nr 269/2014 I lisas esitatud loetellu lisatakse järgmised isikud:

                     Nimi

                     Identifitseerimisandmed

                     Põhjendused

                     Loetellu kandmise kuupäev

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Sünniaeg: 20.5.1971
                     Sünnikoht: Krimm
                     Aadress: Simferopol, Lisnevka, 83 Kievskaya str, apt. 67

                     Krimmi valimiskomisjoni esimehe asetäitja. Sellel ametikohal osales ta 18. märtsil 2018 toimunud Venemaa presidendivalimiste korraldamisel ebaseaduslikult annekteeritud Krimmis ja Sevastopolis ning sellega toetas ja rakendas aktiivselt poliitikameetmeid, mis kahjustavad Ukraina territoriaalset terviklikkust, suveräänsust ja sõltumatust.

                     14.5.2018

                     163.

                     Natalya Ivanovna BEZRUCHENKO/
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Sünniaeg: 22.8.1979
                     Sünnikoht: Simferopol, Krimm
                     Aadress: Krimmi Autonoomne Vabariik, Gresovskoe, 5-A Kryzhizhanovskogo str, apt 64

                     Krimmi valimiskomisjoni sekretär. Sellel ametikohal osales ta 18. märtsil 2018 toimunud Venemaa presidendivalimiste korraldamisel ebaseaduslikult annekteeritud Krimmis ja Sevastopolis ning sellega toetas ja rakendas aktiivselt poliitikameetmeid, mis kahjustavad Ukraina territoriaalset terviklikkust, suveräänsust ja sõltumatust.

                     14.5.2018

                     164.

                     Aleksandr Yurevich PETUKHOV/
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Sünniaeg: 17.7.1970

                     Sevastopoli valimiskomisjoni esimees. Sellel ametikohal osales ta 18. märtsil 2018 toimunud Venemaa presidendivalimiste korraldamisel ebaseaduslikult annekteeritud Krimmis ja Sevastopolis ning sellega toetas ja rakendas aktiivselt poliitikameetmeid, mis kahjustavad Ukraina territoriaalset terviklikkust, suveräänsust ja sõltumatust.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Sünniaeg: 7.6.1968

                     Sevastopoli valimiskomisjoni esimehe asetäitja. Sellel ametikohal osales ta 18. märtsil 2018 toimunud Venemaa presidendivalimiste korraldamisel ebaseaduslikult annekteeritud Krimmis ja Sevastopolis ning sellega toetas ja rakendas aktiivselt poliitikameetmeid, mis kahjustavad Ukraina territoriaalset terviklikkust, suveräänsust ja sõltumatust.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Sünniaeg: 1964 (tõenäoliselt: 21. aprill)

                     Sevastopoli valimiskomisjoni sekretär. Sellel ametikohal osales ta 18. märtsil 2018 toimunud Venemaa presidendivalimiste korraldamisel ebaseaduslikult annekteeritud Krimmis ja Sevastopolis ning sellega toetas ja rakendas aktiivselt poliitikameetmeid, mis kahjustavad Ukraina territoriaalset terviklikkust, suveräänsust ja sõltumatust.

                     14.5.2018“


title: Komisjoni rakendusmäärus (EL) 2018/711, 14. mai 2018, millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas

text:
               15.5.2018

               ET

               Euroopa Liidu Teataja

               L 119/35

         KOMISJONI RAKENDUSMÄÄRUS (EL) 2018/711,
   14. mai 2018,
   millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 31. juuli 2015. aasta otsust (ÜVJP) 2015/1333, mis käsitleb piiravaid meetmeid seoses olukorraga Liibüas ja millega tunnistatakse kehtetuks otsus 2011/137/ÜVJP (1),
   võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011, (2) eriti selle artikli 20 punkti b,
   ning arvestades järgmist:

               (1)

               Määruse (EL) 2016/44 V lisas on loetletud laevad, mille ÜRO sanktsioonide komitee on kandnud loetellu vastavalt ÜRO Julgeolekunõukogu resolutsiooni 2146 (2014) punktile 11. Määruse (EL) 2016/44 alusel on neil laevadel keelatud muu hulgas laadida, transportida ja lossida Liibüast pärit toornaftat ja siseneda liidu territooriumil asuvatesse sadamatesse.

               (2)

               ÜRO Julgeolekunõukogu resolutsiooni 1970 (2011) alusel loodud ÜRO Julgeoleknõukogu komitee ajakohastas 18. ja 29. aprillil 2018 selliste laevade loetelu, mille suhtes kohaldatakse piiravaid meetmeid. Seepärast tuleks määruse (EL) 2016/44 V lisa vastavalt muuta.

               (3)

               Käesolevas määruses sätestatud meetmete mõjususe tagamiseks peaks käesolev määrus jõustuma viivitamata,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2016/44 V lisa muudetakse vastavalt käesoleva määruse lisale.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. mai 2018

            Komisjoni nimel

            presidendi eest

            välispoliitika vahendite talituse direktor

      (1)  ELT L 206, 1.8.2015, lk 34.

      (2)  ELT L 12, 19.1.2016, lk 1.

      LISA
      Määruse (EL) 2016/44 V lisast jäetakse välja järgmised kanded:

                  „a)

                              1.

                                 Nimi: NADINE. Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 pikendas komitee 18. jaanuaril 2018 kõnealuse kande kehtivust ning see kehtib kuni 17. aprillini 2018, kui komitee seda vastavalt resolutsiooni 2146 punktile 12 varem ei tühista. Lipuriik: Belau. Lisateave: Loetellu kantud 21. juulil 2017. IMO number: 8900878. 19. jaanuari 2018. aasta seisuga asus laev Masqați kandis Omaani ranniku lähedal, kuid väljaspool riigi territoriaalmerd.

                  b)

                              2.

                                 Nimi: Lynn S. Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 pikendas komitee 26. jaanuaril 2018 kõnealuse kande kehtivust ning see kehtib kuni 28. aprillini 2018 (eelmise kehtivusaja lõpp – 29. jaanuar 2018), kui komitee seda vastavalt resolutsiooni 2146 punktile 12 varem ei tühista. Lipuriik: Saint Vincent ja Grenadiinid. Lisateave: Loetellu kantud 2. augustil 2017. IMO number: 8706349. 6. oktoobri 2017. aasta seisuga viibis laev Liibanoni territoriaalvetes, seilates sealt edasi lääne suunas.“


title: Komisjoni rakendusmäärus (EL) 2018/710, 14. mai 2018, millega pikendatakse toimeaine siltiofaami heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst )

text:
               15.5.2018

               ET

               Euroopa Liidu Teataja

               L 119/31

         KOMISJONI RAKENDUSMÄÄRUS (EL) 2018/710,
   14. mai 2018,
   millega pikendatakse toimeaine siltiofaami heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
   ning arvestades järgmist:

               (1)

               Komisjoni direktiiviga 2003/84/EÜ (2) kanti toimeaine siltiofaam nõukogu direktiivi 91/414/EMÜ (3) I lisasse.

               (2)

               Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

               (3)

               Toimeaine siltiofaami heakskiit, nagu on sätestatud rakendusmääruse (EL) nr 540/2011 lisa A osas, aegub 31. oktoobril 2018.

               (4)

               Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemiku jooksul esitatud taotlus siltiofaami heakskiidu pikendamiseks.

               (5)

               Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

               (6)

               Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 22. juunil 2015 Euroopa Toiduohutusametile (edaspidi „toiduohutusamet“) ja komisjonile.

               (7)

               Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

               (8)

               1. augustil 2016 esitas toiduohutusamet komisjonile oma järelduse (6) selle kohta, kas siltiofaam võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas pikendamist käsitleva esialgse aruande siltiofaami kohta alalisele taime-, looma-, toidu- ja söödakomiteele 22. märtsil 2018.

               (9)

               Taotlejale anti võimalus esitada pikendamise esialgse aruande kohta märkusi.

               (10)

               Vähemalt ühe siltiofaami sisaldava taimekaitsevahendi ühe või mitme iseloomuliku kasutusviisiga seoses on leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seepärast on asjakohane siltiofaami heakskiitu pikendada.

               (11)

               Siltiofaami heakskiidu pikendamist käsitlev riskihindamine põhineb piiratud arvul iseloomulikel kasutusviisidel, mis siiski ei sea piiranguid nendele kasutusviisidele, mida siltiofaami sisaldavate taimekaitsevahendite puhul võidakse lubada. Seepärast on asjakohane kaotada üksnes herbitsiidina kasutamise piirang.

               (12)

               Vastavalt määruse (EÜ) nr 1107/2009 artikli 14 lõikele 1 koostoimes artikliga 6 ning teaduse ja tehnika arengu arvessevõtmiseks oleks siiski vaja lisada teatavad tingimused ja piirangud. Eelkõige on asjakohane nõuda kinnitavat lisateavet.

               (13)

               Seepärast tuleks rakendusmääruse (EL) nr 540/2011 lisa vastavalt muuta.

               (14)

               Komisjoni rakendusmäärusega (EL) 2017/1511 (7) pikendati siltiofaami heakskiidu kehtivusaega 31. oktoobrini 2018, et pikendamise saaks lõpule viia enne kõnealuse aine heakskiidu aegumist. Ent kuna heakskiidu pikendamise otsus võeti vastu enne pikendatud kehtivusaja lõppkuupäeva, tuleks käesolevat määrust kohaldada alates 1. juulist 2018.

               (15)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamine
   Toimeaine siltiofaami heakskiidu kehtivusaega pikendatakse vastavalt I lisale.
   Artikkel 2
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 3
   Jõustumine ja kohaldamise alguskuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. juulist 2018.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. mai 2018

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Komisjoni 25. septembri 2003. aasta direktiiv 2003/84/EÜ, millega muudetakse nõukogu direktiivi 91/414/EMÜ toimeainete flurtamoon, flufenatseet, jodosulfuroon, dimeteenamiid-p, pikoksüstrobiin, fostiasaat ja siltiofaam lisamisega (ELT L 247, 30.9.2003, lk 20).

      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

      (6)  EFSA (Euroopa Toiduohutusamet), 2016. Conclusion on the peer review of the pesticide risk assessment of the active substance silthiofam (Järeldused toimeaine siltiofaami pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2016;14(8):4574, 59 lk, doi:10.2903/j.efsa.2016.4574. Kättesaadav internetis: www.efsa.europa.eu.

      (7)  Komisjoni 30. augusti 2017. aasta rakendusmäärus (EL) 2017/1511, millega muudetakse rakendusmäärust (EL) nr 540/2011 seoses toimeainete 1-metüültsüklopropeeni, beeta-tsüflutriini, klorotaloniili, klorotolurooni, tsüpermetriini, daminosiidi, deltametriini, dimeteenamiid-p, flufenatseedi, flurtamooni, forkloorfenurooni, fostiasaadi, indoksakarbi, iprodiooni, MCPA, MCPB, siltiofaami, metüültiofanaadi ja tribenurooni heakskiidu kehtivusaja pikendamisega (ELT L 224, 31.8.2017, lk 115).

      I LISA

                  Tavanimetus, identifitseerimisnumbrid

                  IUPACi nimetus

                  Puhtus (1)

                  Heakskiitmise kuupäev

                  Heakskiidu aegumine

                  Erisätted

                  Siltiofaam
                  CASi nr 175217-20-6
                  CIPACi nr 635

                     N-allüül-4,5-dimetüül-2-(trimetüülsilüül)tiopeen-3-karboksamiid

                  ≥ 980 g/kg

                  1. juuli 2018

                  30. juuni 2033

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse siltiofaami heakskiidu pikendamist käsitleva aruande järeldusi, eriti selle I ja II liidet.
                  Üldhindamisel pööravad liikmesriigid erilist tähelepanu:

                              —

                              käitlejate kaitsele;

                              —

                              põhjavee kaitsele tundlikes piirkondades;

                              —

                              lindude, imetajate ja vihmausside kaitsele.

                        Vajaduse korral hõlmavad kasutustingimused riskivähendusmeetmete võtmist.
                  Taotleja esitab komisjonile, liikmesriikidele ja toiduohutusametile kinnitava teabe seoses järgmisega:

                              1)

                              veetöötlemisprotsesside mõju pinna- ja põhjavees esinevatele jääkidele, kui pinna- või põhjavett kasutatakse joogiveena;

                              2)

                              metaboliitide M2 ja M6 olulisus, võttes arvesse kõiki siltiofaami asjakohaseid klassifikatsioone vastavalt Euroopa Parlamendi ja nõukogu määrusele (EÜ) nr 1272/2008, (2) eriti kuulumist 2. kategooria reproduktiivtoksiliste ainete hulka.

                        Taotleja peab esitama punktis 1 nimetatud teabe kahe aasta jooksul pärast seda, kui komisjon on avaldanud juhenddokumendi veetöötlemisprotsesside poolt pinna- ja põhjavees olevate jääkide omadustele avaldatava mõju hindamiseks, ning punktis 2 nõutud teabe ühe aasta jooksul pärast seda, kui Euroopa Kemikaaliameti (ECHA) veebisaidil on avaldatud ECHA riskihindamise komitee poolt määruse (EÜ) nr 1272/2008 artikli 37 lõike 4 kohaselt vastuvõetud arvamus siltiofaami kohta.

         (1)  Täiendavad toimeaine identifitseerimise andmed ja toimeaine omadused on esitatud läbivaatamisaruandes.

         (2)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

      II LISA
      Rakendusmääruse (EL) nr 540/2011 lisa muudetakse järgmiselt.

                  1)

                  A osast jäetakse välja kanne 70 siltiofaami kohta.

                  2)

                  B osasse lisatakse järgmine kanne:

                              Nr

                              Tavanimetus, identifitseerimisnumbrid

                              IUPACi nimetus

                              Puhtus (1)

                              Heakskiitmise kuupäev

                              Heakskiidu aegumine

                              Erisätted

                              „121

                              Siltiofaam
                              CASi nr 175217-20-6
                              CIPACi nr 635

                                 N-allüül-4,5-dimetüül-2-(trimetüülsilüül)tiopeen-3-karboksamiid

                              ≥ 980 g/kg

                              1. juuli 2018

                              30. juuni 2033

                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse siltiofaami heakskiidu pikendamist käsitleva aruande järeldusi, eriti selle I ja II liidet.
                              Üldhindamisel pööravad liikmesriigid erilist tähelepanu:

                                          —

                                          käitlejate kaitsele;

                                          —

                                          põhjavee kaitsele tundlikes piirkondades;

                                          —

                                          lindude, imetajate ja vihmausside kaitsele.

                                    Vajaduse korral hõlmavad kasutustingimused riskivähendusmeetmete võtmist.
                              Taotleja esitab komisjonile, liikmesriikidele ja toiduohutusametile kinnitava teabe seoses järgmisega:

                                          1)

                                          veetöötlemisprotsesside mõju pinna- ja põhjavees esinevatele jääkidele, kui pinna- või põhjavett kasutatakse joogiveena;

                                          2)

                                          metaboliitide M2 ja M6 olulisus, võttes arvesse kõiki siltiofaami asjakohaseid klassifikatsioone vastavalt määrusele (EÜ) nr 1272/2008, eriti kuulumist 2. kategooria reproduktiivtoksiliste ainete hulka.

                                    Taotleja peab esitama punktis 1 nimetatud teabe kahe aasta jooksul pärast seda, kui komisjon on avaldanud juhenddokumendi veetöötlemisprotsesside poolt pinna- ja põhjavees olevate jääkide omadustele avaldatava mõju hindamiseks, ning punktis 2 nõutud teabe ühe aasta jooksul pärast seda, kui Euroopa Kemikaaliameti (ECHA) veebisaidil on avaldatud ECHA riskihindamise komitee poolt määruse (EÜ) nr 1272/2008 artikli 37 lõike 4 kohaselt vastuvõetud arvamus siltiofaami kohta.“

         (1)  Täiendavad toimeaine identifitseerimise andmed ja toimeaine omadused on esitatud läbivaatamisaruandes.